പ്രത്യേക സേവനങ്ങളും ഫീച്ചറുകളും
ഐഐടി പാലക്കാട് ദേശീയ വിദ്യാഭ്യാസ നയത്തിന് കീഴില് നിരവധി സംരംഭങ്ങൾ നടപ്പാക്കുന്നു
എൻഇപിക്ക് കീഴിലുള്ള പുതുക്കിയ പാഠ്യപദ്ധതി വിദ്യാർത്ഥികൾക്ക് കൂടുതൽ വഴക്കമുള്ളതും സമഗ്രവുമായ അക്കാദമിക് അനുഭവം നൽകുന്നു
പാലക്കാട്: ജൂലൈ 25, 2023
ദേശീയ വിദ്യാഭ്യാസ നയം  2020 ന്റെ മൂന്നാം വാർഷികത്തിലേക്ക് നീങ്ങുമ്പോൾ, ഐഐടി പാലക്കാട് എൻ ഇ പി-യുടെ നിർവഹണത്തിലെ ശ്രദ്ധേയമായ പുരോഗതിയും ചലനാത്മകമായ സംരംഭങ്ങളും വിശദമാക്കി. താല്പര്യമനുസരിച്ച് കോഴ്സ് തിരഞ്ഞെടുക്കാൻ കഴിയുന്ന വിദ്യാഭ്യാസ പദ്ധതി, ഡാറ്റാ സയൻസിലെ പുതിയ ബി.ടെക് പ്രോഗ്രാം, പുനരുപയോഗ ഊർജ്ജത്തിനായുള്ള കേന്ദ്രം  തുടങ്ങിയ നിരവധി പദ്ധതികൾ വളരെ ചുരുങ്ങിയ സമയത്തിനുള്ളിൽ നടപ്പാക്കാൻ ഐഐടി പാലക്കാടിന് കഴിഞ്ഞതായി ഐഐടി ഡയറക്ടർ പ്രൊഫ. എ. ശേഷാദ്രി ശേഖർ അറിയിച്ചു. ഇന്ന് പാലക്കാട് പ്രസ് ക്ലബ്ബിൽ, അക്കാദമിക്സ് ഡീൻ ഡോ. ആനന്ദ് ടി. എൻ. സി, ഡീൻ-ഐസിഎസ്ആർ പ്രൊഫ. ശാന്തകുമാർ മോഹൻ എന്നിവർ മാധ്യമങ്ങളെ അഭിസംബോധന ചെയ്തു.
അടിസ്ഥാന ശാസ്ത്രം, ഗണിതം, എഞ്ചിനീയറിംഗ്, ഹ്യുമാനിറ്റീസ്, സാമൂഹ്യ ശാസ്ത്രം എന്നീ കോഴ്സുകൾ ഉചിതമായ അനുപാതത്തിൽ സമന്വയിപ്പിച്ചുകൊണ്ട് തുടക്കമിട്ട, താല്പര്യമനുസരിച്ച് വിഷയം തിരഞ്ഞെടുക്കാൻ കഴിയുന്ന പുതിയ 'ചോയ്സ്-ബേസ്ഡ്-ക്രെഡിറ്റ്-സിസ്റ്റം' സമഗ്ര വിദ്യാഭ്യാസം ഉറപ്പാക്കുന്നു. എൻ ഇ പി വിഭാവനം ചെയ്തിരിക്കുന്നതുപോലെ പരിഷ്ക്കരിച്ച പാഠ്യപദ്ധതി വിദ്യാർത്ഥികൾക്ക് കൂടുതൽ എളുപ്പമുള്ളതും സമഗ്രവുമായ അക്കാദമിക് അനുഭവം പ്രദാനം ചെയ്യുന്നു. 'ഡബിൾ മേജർ', 'ബിടെക്-എംടെക് ഡ്യുവൽ ഡിഗ്രി', 'ബിടെക് വിത്ത് മൈനേഴ്'സ്, 'ബിടെക് വിത്ത് ഓണേഴ്സ്', 'ബിടെക് വിത്ത് ഓണേഴ്സ്'  എന്നിങ്ങനെ ഒന്നിലധികം ഡിഗ്രി സാധ്യതകൾ ഇപ്പോൾ ലഭ്യമാണ്. കൂടാതെ, ഐഐടി പാലക്കാട്, ബിടെക് വിദ്യാർത്ഥികൾക്കായി ഒന്നിലധികം എക്സിറ്റ് ഓപ്ഷനുകൾ വികസിപ്പിച്ചു കൊണ്ടിരിക്കുന്നു.
ദേശീയ വിദ്യാഭ്യാസ നയം വിഭാവനം ചെയ്യുന്നത് പോലെയും, അത്യാധുനിക സാങ്കേതികവിദ്യ വിദഗ്ധരുടെ ആവശ്യകത കണക്കിലെടുത്തും, ഡാറ്റാ സയൻസിൽ ബിടെക് , എംടെക് പ്രോഗ്രാമുകളും കൂടാതെ ഗവേഷണത്തിലൂടെ എം എസ്, പി എച്ച് ഡി പ്രോഗ്രാമുകളും വാഗ്ദാനം ചെയ്യുന്ന ഒരു പ്രത്യേക ഡാറ്റാ സയൻസ് ഡിപ്പാർട്ട്മെന്റ് സ്ഥാപിച്ചിട്ടുണ്ട്. വിവിധ ബിരുദ പശ്ചാത്തലങ്ങളിൽ നിന്നുള്ള വിദ്യാർത്ഥികളെ പ്രവേശിപ്പിച്ചു കൊണ്ട് ആർട്ടിഫിഷ്യൽ ഇന്റലിജൻസ്, ബിഗ് ഡാറ്റ അനാലിസിസ്, മെഷീൻ ലേണിംഗ് എന്നിവയിൽ ആവശ്യമായ വൈദഗ്ധ്യം നൽകി വ്യവസായ മേഖലയിൽ മികച്ച തൊഴിൽ സാധ്യതകൾക്കായി അവരെ സജ്ജമാക്കുകയും ചെയ്യുന്ന ഒരു സവിശേഷ പ്രോഗ്രാമാണ് ഡാറ്റാ സയൻസിലെ ബിരുദാനന്തര ബിരുദ പ്രോഗ്രാം.
വിദ്യാർത്ഥികൾ സമ്പാദിക്കുന്ന ക്രെഡിറ്റുകൾ ഡിജിറ്റലായി സംഭരിക്കുന്നതിന് ഒരു അക്കാദമിക് ബാങ്ക് ഓഫ് ക്രെഡിറ്റ്സ്  സ്ഥാപിക്കാൻ എൻ ഇ പി നിർദ്ദേശിക്കുന്നുണ്ട്. ഇതിന് അനുസൃതമായി, വിദ്യാർത്ഥികൾക്ക് അവരുടെ എബിസി അക്കൗണ്ടുകൾ സൃഷ്ടിക്കുന്നതിന് അവബോധം നൽകുന്നതിനും അത് വ്യാപകമാക്കുന്നത് പ്രോത്സാഹിപ്പിക്കുന്നതിനും ഇൻസ്റ്റിറ്റ്യൂട്ട് കാര്യമായ ശ്രമങ്ങൾ നടത്തി. ഇൻസ്റ്റിറ്റ്യൂട്ടിലെ 90% വിദ്യാർത്ഥികളും നിലവിൽ അവരുടെ എബിസി ഐഡികൾ സൃഷ്ടിച്ചിട്ടുണ്ട്.
സ്മാർട്ട് കൃഷി, ജലസ്രോതസ്സുകൾ, പരിസ്ഥിതി, ബയോമെഡിക്കൽ സയൻസസ്, ഹരിത ഊർജ്ജം തുടങ്ങിയ മേഖലകളിലെ ഗവേഷണത്തിന് ഇൻസ്റ്റിറ്റ്യൂട്ട് മുൻഗണന നൽകുന്നു. കൂടാതെ ഈ മേഖലകളിൽ ഗവേഷണം പ്രോത്സാഹിപ്പിക്കുന്നതിന് പുനരുപയോഗ ഊർജ്ജ കേന്ദ്രങ്ങളും , പരിസ്ഥിതി ശാസ്ത്രവും സുസ്ഥിര എൻജിനീയറിങ്ങും  എന്നിവയുടെ പ്രവർത്തനമാരംഭിച്ചു.
മുതിർന്നവരിൽ നൈപുണ്യ വികസനം സുഗമമാക്കുന്നതിന്, സ്കൂൾ/കോളേജ് പഠനം ഇടയ്ക്ക് ഉപേക്ഷിച്ചവർ, വിരമിച്ച വ്യക്തികൾ എന്നിവരെ ലക്ഷ്യമിട്ട് ഒരു കൂട്ടം നൈപുണ്യ സംരംഭങ്ങൾ ആരംഭിച്ചിട്ടുണ്ട്. ഈ സംരംഭങ്ങളിൽ ചിലത് കേരള ഗവൺമെന്റിന്റെ അഡീഷണൽ സ്കിൽ അക്വിസിഷൻ പ്രോഗ്രാം  മായി ചേർന്ന് സംയുക്തമായി വികസിപ്പിച്ചിരിക്കുന്നു .
ഐഐടി പാലക്കാട്, 'മാത്ത് സർക്കിൾ', 'സയൻസ് ക്വസ്റ്റ്' തുടങ്ങിയ പരിപാടികളിലൂടെ പൊതുസമൂഹത്തിനിടയിൽ പ്രവർത്തനങ്ങൾ നടത്തുകയും, ജനങ്ങൾക്കിടയിൽ ശാസ്ത്രീയ മനോഭാവം വളർത്തുന്നതിനായി നിരവധി പൊതു പ്രഭാഷണങ്ങൾ സംഘടിപ്പിക്കുകയും ചെയ്യുന്നു. അട്ടപ്പാടിയിലെ ആദിവാസി ഗ്രാമങ്ങളിൽ താമസിക്കുന്ന യുവാക്കൾക്ക് നൈപുണ്യ വികസന പരിശീലനം നൽകുകയാണ് ശ്രദ്ധേയമായ ശ്രമം. ഈ സംരംഭത്തിന്റെ ആദ്യ ഘട്ടത്തിൽ, 20 വിദ്യാർത്ഥികൾക്ക് കമ്പ്യൂട്ടർ & നെറ്റ്വർക്കിംഗ്, മെക്കാനിക്കൽ മൊഡ്യൂളുകൾ എന്നിവയിൽ തൊഴിൽ പരിശീലനം നൽകി.
എൻ ഇ പി നടപ്പിലാക്കുന്നതിൽ ഐഐടി പാലക്കാട് സ്വീകരിച്ച മറ്റ് പ്രധാന നടപടികൾ ഇവയാണ്:
1. വ്യവസായവുമായി ശക്തമായ ബന്ധം നിലനിർത്തുക, സംയുക്ത കോഴ്സുകൾ വാഗ്ദാനം ചെയ്യുക, വിദ്യാർത്ഥികളെ വ്യവസായ-സജ്ജരാക്കുന്നതിന് വാർഷിക വ്യവസായ-അക്കാദമിക് കോൺക്ലേവ് സംഘടിപ്പിക്കുക.
2. ഈ സ്ഥാപനം, സാങ്കേതിക സംയോജനത്തിന് ഊന്നൽ നൽകുകയും നിർമ്മാണ രംഗത്തിനായി ബിൽഡിംഗ് ഇൻഫർമേഷൻ മോഡലിംഗ് പോലുള്ള കോഴ്സുകൾ വാഗ്ദാനം ചെയ്യുകയും ചെയ്യുന്നു.
3. അധ്യാപകനും വിദ്യാർത്ഥികളും സംയുക്തമായി ആശയങ്ങൾ/സങ്കൽപ്പങ്ങൾ, ഉൽപ്പന്നങ്ങൾ എന്നിവ വികസിപ്പിക്കുന്ന പ്രോജക്ട് അധിഷ്ഠിത കോഴ്സുകൾ വിദ്യാർത്ഥികൾക്ക് വാഗ്ദാനം ചെയ്യുന്നു.
4. ദേശീയ നൂതനാശയ, സ്റ്റാർട്ടപ്പ് നയം  ഉൾപ്പെടെയുള്ള നൂതനാശയ, സംരംഭകത്വ പ്രവർത്തനങ്ങൾ പ്രോത്സാഹിപ്പിക്കുന്നതിനായി സ്ഥാപനത്തിൽ ഇന്നൊവേഷൻ കൗൺസിൽ  രൂപീകരിച്ചു.
5. നേരത്തെ തന്നെ സ്ഥാപിതമായ സ്റ്റുഡന്റ് അഫയേഴ്സ് കൗൺസിൽ, ഇൻസ്റ്റിറ്റ്യൂട്ടിന്റെ വളർച്ചയുടെയും വികസന പ്രക്രിയയുടെയും അവിഭാജ്യ ഘടകമാണ്.
6. സാമ്പത്തികമായി പിന്നാക്കം നിൽക്കുന്ന വിദ്യാർത്ഥികളെ സഹായിക്കുന്നതിന്, ഇൻസ്റ്റിറ്റ്യൂട്ട് വിവിധ സ്കോളർഷിപ്പുകൾ നൽകുകയും അതിന്റെ പ്രത്യേക പദ്ധതിയായ 'ഏൺ അസ് യൂ ലേൺ' വഴി സാമ്പത്തിക സഹായം വിതരണം ചെയ്യുകയും ചെയ്യുന്നു.
7. ഇൻസ്റ്റിറ്റ്യൂട്ട് കാമ്പസിൽ വനിതകളായ വിദ്യാർത്ഥികളുടെയും അധ്യാപകരുടെയും ജീവനക്കാരുടെയും ഗണ്യമായ സാന്നിധ്യം ഉറപ്പാക്കുകയും ഭരണപരമായ സമിതികളിൽ വനിതാ അംഗങ്ങളുടെ പ്രാതിനിധ്യം നിർബന്ധമാക്കുകയും ചെയ്യുന്നു.
8. ലൈംഗിക പീഡനം തടയൽ  നയത്തിന്റെ മാർഗ്ഗനിർദ്ദേശങ്ങൾ പാലിച്ചുകൊണ്ട്, ലിംഗ-സ്വത്വ വിഷയങ്ങളിൽ അവബോധവും സംവേദനക്ഷമതയും പ്രോത്സാഹിപ്പിക്കുന്നു.
ഈ നടപടികളെല്ലാം പാലക്കാട് ഐഐടിയുടെ മുദ്രാവാക്യമായ "മികച്ച ലോകത്തിനായി മനസ്സുകളെ പരിപോഷിപ്പിക്കുന്നു" എന്നതിനും സംഭാവന നൽകുന്നു.